b"\n_START_ARTICLE_\nCreu de terme coberta\n_START_SECTION_\nDescripci\xc3\xb3\n_START_PARAGRAPH_\nCreu de terme situada a l'antiga cru\xc3\xaflla de la carretera vella d'Alcover i el cam\xc3\xad de la Mare de D\xc3\xa9u que condueix a l'ermita de Paret Delgada, actualment acc\xc3\xa9s secundari de la vila de la Selva del Camp. Aquesta creu inicialment no era coberta. Es va cobrir al segle XVI. S'aixeca damunt una plataforma quadrangular de m\xc3\xa9s d'un metre d'al\xc3\xa7ada. De cada cantonada surt una pilastra de pedra picada que sost\xc3\xa9 una teulada a quatre vessants, coronada per una senzilla creueta de ferro._NEWLINE_Com la creu original es va perdre, en el seu lloc es va instal\xc2\xb7lar la Creu del Cant\xc3\xb3 d'en Vaquer, de la qual es conservava el motlle. Es tracta d'una creu llatina amb la superf\xc3\xadcie dels bra\xc3\xa7os decorada amb fulles de card, \xc3\xa0ngels i altres motius ornamentals. Est\xc3\xa0 presidida per Crist crucificat, a l'anvers, i per la Verge amb el Nen, al revers. El nus de la creu est\xc3\xa0 configurat per una motllura octogonal amb imatges de sants separades per pinaclets. El fust \xc3\xa9s una esvelta columna de pedra picada, de secci\xc3\xb3 vuitavada.\n_START_SECTION_\nHist\xc3\xb2ria\n_START_PARAGRAPH_\nAquesta creu g\xc3\xb2tica, sense coberta, data de 1297, i es cobreix posteriorment durat el segle XIV. Va ser destru\xc3\xafda l'any 1936, i en ser restaurada l'any 1953 es va col\xc2\xb7locar una r\xc3\xa8plica de la creu del Cant\xc3\xb3 d'en Vaquer (creu i nus), del segle XIV, de la qual se'n conservava el motlle. Recentment restaurada el 1990. La creu coberta era la fita inicial o terminal en els solemnes trasllats de la imatge de la Mare de D\xc3\xa9u de Paretdelgada a la vila per motius diversos. Tamb\xc3\xa9 era el lloc on es rebia a l'arquebisbe quan aquest anava a la vila procedent d'Alcover o de Valls."